b'\n_START_ARTICLE_\nAkcijski potencial\n_START_PARAGRAPH_\nAkcijski potencial je kratkotrajen prehoden preobrat membranskega potenciala vzdra\xc5\xbene celice. Dra\xc5\xbeljaj povzro\xc4\x8di depolarizacijo membrane, zaradi \xc4\x8desar se spremeni mirovni membranski potencial preko membrane. Zmo\xc5\xbenost celice, da spro\xc5\xbei akcijski potencial, je osnovna lastnost vzdra\xc5\xbenih celic (\xc5\xbeiv\xc4\x8dne in mi\xc5\xa1i\xc4\x8dne celice), ki omogo\xc4\x8da prenos impulza po \xc5\xbeiv\xc4\x8dnih celicah ter kontrakcijo mi\xc5\xa1i\xc4\x8dja. _NEWLINE_Vzrok za pojav akcijskega potenciala je sprememba prepustnosti membrane za posamezne ione. Dra\xc5\xbeljaj povzro\xc4\x8di odpiranje in zapiranje ustreznih ionskih kanal\xc4\x8dkov, kar omogo\xc4\x8di pretok ionov in spremembo membranskega potenciala. Da se akcijski potencial spro\xc5\xbei, se mora membrana depolarizirati do dolo\xc4\x8dene pra\xc5\xbene vrednosti. Oblika in velikost akcijskega potenciala je za dolo\xc4\x8deno celico zna\xc4\x8dilna; akcijski potencial je torej neodvisen od jakosti in trajanja dra\xc5\xbeljaja; pomembno je le, da se membrana depolarizira do pra\xc5\xbene vrednosti. Ker je akcijski potencial neke celice vedno enak, pravimo da gre za odgovor vse ali ni\xc4\x8d - \xc4\x8de je dra\xc5\xbeljaj pod pragom, se akcijski potencial ne pojavi, ko pa se dose\xc5\xbee prag, se spro\xc5\xbei akcijski potencial, ki je vedno enake oblike in velikosti. Spreminja se le frekvenca pro\xc5\xbeenja akcijskih potencialov in zatorej se informacija kodira s frekvenco pro\xc5\xbeenja.'